EFF-hoë se broer ontken ‘skenking’ van R16 miljoenBrian Shivambu se profielfoto op Twitter. Brian Answer Shivambu, broer van die EFF-adjunkpresident, Floyd Shivambu, ontken hy het R16 miljoen van die nou gewese VBS Mutual Bank ontvang. Shivambu sê in ŉ verklaring hy is van voorneme om die Reserwebank vir naamskending te dagvaar. “Ek is bereid om met die gereg saam te werk om dié saak af te handel. “Ek glo enigeen wat skuldig bevind word aan oortredings in die VBS-saak moet verantwoordelik gehou word en die geld wat hulle wederregtelik bekom het, terugbetaal word,” lui sy verklaring. “Terselfdertyd is ek van plan om regstappe te doen teen die eienaars van die VBS [Bank] vir laster en vir die skending van my maatskappy se naam asook vir die leed wat dié verslag my familie aangedoen het.” Die Reserwebank het Woensdag die plofbare verslag deur adv. Terry Motau, getiteld “The Great Bank Heist”, uitgereik. Dit verstrek besonderhede van hoe R1,894 miljard in ŉ tydperk van drie jaar van die bank geplunder is deur VBS-hooggeplaastes en instellings wat met hulle vereenselwig word, veral Vele Investments. Luidens dié verslag het Shivambu na bewering R16 miljoen van VBS ontvang. Hy beweer Vele Investments het sy maatskappy, Sgameka Projects, in 2017 aangestel om professionele raadgewende dienste te lewer. Sgameka het geen sakeverhouding met die VBS Mutual Bank gehad nie en ook nie geld van hulle ontvang nie, beweer Shivambu. “Die kontrak wat Sgameka Projects met Vela Investments gesluit het, sê nêrens dat my firma betalings van VBS Mutual Bank sal ontvang nie. Vele Investments het aan my gesê aangesien hulle by VBS bank, behoort ek as direkteur en my maatskappy ŉ rekening by VBS oop te maak om betalings te vergemaklik. “Om geld deur ŉ VBS-rekening te ontvang beteken nie dat VBS my geld betaal het nie,” sê Shivambu in die verklaring. Hy het volgens hom in Braamfontein vir die EFF se Studentekommandement as administrateur gewerk, maar die party se diens in Junie 2017 verlaat om hom “toe te spits” op sy “sakebelange”. Volgens die nuuswebwerf Daily Maverick het die EFF glo R1,3 miljoen wat van die VBS Bank na die party se rekening oorbetaal is onwettig bekom. In die verslag word beweer Brian Shivambu het R10 miljoen deur sy maatskappy na Floyd Shivambu se rekening herlei.